Virallinen lehti nro C 115 , 14/04/1997 s. 0151



A4-0325/96 Päätöslauselma tietoyhteiskunnasta, kulttuurista ja opetuksesta Euroopan parlamentti, joka - ottaa huomioon 30. marraskuuta 1994 antamansa päätöslauselman suosituksesta Eurooppa-neuvostolle: «Eurooppa ja maailmanlaajuinen tietoyhteiskunta» ja komission tiedonannosta neuvostolle, Euroopan parlamentille, talous- ja sosiaalikomitealle sekä alueiden komitealle: «Euroopan tie tietoyhteiskuntaan: toimintaohjelma» ((EYVL C 363, 19.12.1994, s. 33)), - ottaa huomioon 16. helmikuuta 1995 antamansa päätöslauselman 25. ja 26. helmikuuta 1995 pidetystä tietoyhteiskuntaa käsitelleestä G7-konferenssista ((EYVL C 56, 6.3.1995, s. 97)), - ottaa huomioon 16. maaliskuuta 1995 antamansa päätöslauselman ehdotuksesta Euroopan parlamentin ja neuvoston päätökseksi elinikäisen oppimisen ja koulutuksen eurooppalaisen vuoden (1996) toteuttamiseksi (KOM(94)0264 - C4- 0143/94 - 94/0199(COD)) ((EYVL C 89, 10.4.1995, s. 123)), - ottaa huomioon 16. kesäkuuta 1995 antamansa päätöslauselman ehdotuksesta neuvoston päätökseksi Euroopan audiovisuaalisten ohjelmien teollisuuden ammattilaisten koulutusohjelman täytäntöönpanosta (MEDIA II - Koulutus) (1996 - 2000) (KOM(94)0523 - C4-0171/95 - 95/0026(SYN)) ((EYVL C 166, 3.7.1995, s. 192)), - ottaa huomioon 28. maaliskuuta 1996 antamansa päätöslauselman ehdotuksesta neuvoston päätökseksi yhteisön monivuotisen ohjelman hyväksymisestä Euroopan multimedia-alan tiedontuottajayritysten kehityksen tukemiseksi ja multimediatiedon käytön edistämiseksi syntymässä olevassa tietoyhteiskunnassa (INFO2000) (KOM(95)0149 - C4-0383/95 - 95/0156(CNS)) ((EYVL C 117, 22.4.1996, s. 37)), - ottaa huomioon komission valkoisen kirjan Kasvu, kilpailukyky ja työllisyys - haasteet ja menetykset 2000-luvulle saavuttaessa (KOM(93)0700 - C3-0509/93), - ottaa huomioon komission tiedonannon neuvostolle, Euroopan parlamentille, talous- ja sosiaalikomitealle ja alueiden komitealle opetuksesta ja koulutuksesta teknologisten, teollisten ja sosiaalisten haasteiden edessä: alustavia ajatuksia (KOM(94)0528), - ottaa huomioon komission tiedonannon neuvostolle, Euroopan parlamentille, talous- ja sosiaalikomitealle ja alueiden komitealle tietoyhteiskunnan sovellusten täytäntöönpanon metodologiasta (KOM(95)0224), - ottaa huomioon komission vihreän kirjan tekijänoikeuksista ja lähioikeuksista tietoyhteiskunnassa (KOM(95)0382 - C4-0354/95), - ottaa huomioon ehdotuksen neuvoston päätökseksi monivuotisesta ohjelmasta Euroopan yhteisön kielellisen monimuotoisuuden edistämiseksi tietoyhteiskunnassa (KOM(95)0486 - C4-0152/96) ((EYVL C 364, 4.12.1996, s. 5)), - ottaa huomioon valkoisen kirjan koulutuksesta: Opettaminen ja oppiminen - Kohti kognitiivista yhteiskuntaa (KOM(95)0590 - C4-0597/95), - ottaa huomioon opetustarkoituksiin suunniteltuja ohjelmistoja ja multimediaa käsittelevän erityisryhmän väliaikaraportin, - ottaa huomioon korkean tason asiantuntijaryhmän väliaikakertomuksen «Euroopan tietoyhteiskunnan rakentaminen kaikkia varten», - ottaa huomioon 4. huhtikuuta 1995 annetun neuvoston päätöslauselman kulttuurista ja multimediasta ((EYVL C 247, 23.9.1995, s. 1)), - ottaa huomioon 27. marraskuuta 1995 annetun neuvoston päätöslauselman Euroopan unionin teollisista näkökulmista tietoyhteiskunnan kehityksessä ((EYVL C 341, 19.12.1995, s. 5)), - ottaa huomioon 6. toukokuuta 1996 annetun neuvoston päätöslauselman opetustarkoituksiin suunnitelluista ohjelmistoista ja multimediasta opetuksessa ja koulutuksessa ((EYVL C 195, 6.7.1996, s. 8)), - ottaa huomioon komission tiedonannon Oppiminen tietoyhteiskunnassa, Koulutusta koskevan eurooppalaisen aloitteen toimintasuunnitelma (1996-1998) (KOM(96)0471 - C4-0528/96), - ottaa huomioon EY:n perustamissopimuksen 126 ja 128 artiklan, - ottaa huomioon työjärjestyksensä 148 artiklan, - ottaa huomioon kulttuuri-, nuoriso- ja koulutusasioita sekä tiedotusvälineitä käsittelevän valiokunnan mietinnön (A4-0325/96), A. katsoo, että Euroopan tietoyhteiskunnan mallin on perustuttava taloudellisten ja teknologisten etujen asemasta demokraattisiin, sosiaalisiin, kulttuurisiin ja opetuksellisiin näkökohtiin, B. katsoo, että EY:n perustamissopimuksen 126 artiklassa vahvistetaan, että yhteisö myötävaikuttaa korkealaatuisen koulutuksen kehittämiseen muun muassa edistämällä koulutuslaitosten välistä yhteistyötä, kehittämällä tietojen ja kokemusten vaihtoa ja rohkaisemalla etäopetuksen kehittämistä, C. katsoo, että EY:n perustamissopimuksen 128 artiklan 4 kohdassa todetaan, että yhteisö ottaa kulttuuriin liittyvät näkökohdat huomioon muiden perustamissopimuksen määräysten mukaisessa toiminnassaan, mikä pitää sisällään tietoyhteiskunnan alan toimet, D. katsoo, että opetuksessa käytettävän multimedian markkinoiden odotetaan kasvavan 40 prosentilla vuodessa seuraavien kymmenen vuoden aikana ja Euroopan teollisuus tarvitsee tukea varmistaakseen, että EU hyötyy tästä koulutuksen, talouden ja kulttuurin kannalta, E. katsoo, että tietoyhteiskunnan tarkkoja taloudellisia, sosiaalisia, kulttuurisia ja opetuksellisia vaikutuksia on mahdotonta ennustaa, vaikka on selvää, että se sisältää sekä riskejä että mahdollisuuksia, ja näin ollen tarvitaan selkeät sääntelykehykset, F. katsoo, että vaikka tietoyhteiskunnan tekniikat tarjoavat uusia mahdollisuuksia yksilöiden väliselle vaihdolle, niiden ei pitäisi missään tapauksessa, eikä varsinkaan opetuskulttuurissa, korvata läsnäoloon ja vastavuoroisuuteen perustuvaa yhteyttä teosten ja henkilöiden välillä ja henkilöiden itsensä välillä (taiteilija/yleisö, opettaja/oppilaat, vanhemmat/lapset), G. katsoo, että on olemassa vaara, että olemassa olevat sosiaaliset erot syvenevät ja jo nyt epäsuotuisassa asemassa olevat ryhmät marginalisoituvat entisestään sen lisäksi, että uusista tieto- ja viestintäteknologian hyödyntämismahdollisuuksista aiheutuu uutta epätasa-arvoisuutta, H. katsoo, että tietoyhteiskunta tarjoaa mahdollisuuden käsitellä epäedullista tilaa, johon tietyt ryhmät, mukaan lukien vammaiset, syrjäisillä alueilla elävät ja perinteisten koulututus- ja kulttuurilaitosten ja -palveluiden ulkopuolelle jääneet, ovat joutuneet, I. katsoo, että tiedonsiirron helpottuminen ja nopeutuminen tarjoaa uusia virallisen tiedon yleiseen saatavuuteen liittyviä demokraattisia mahdollisuuksia, vaikka se sisältää myös yksityisyyteen ja tiedon väärinkäyttöön liittyviä riskejä sekä vaaran, että omistus keskittyy, mikä taas uhkaa pluralismia, J. katsoo, että monet yhteisön ohjelmat, kuten MEDIA I, INFO 2000, SOKRATES sekä Telematiikkaa kirjastoihin ja opetukseen, ovat tukeneet toimenpiteitä, joilla yhdistetään uudet teknologiat opetus- ja kulttuurialaan, K. katsoo, että yhteisön toimet uuden teknologian alalla kulttuuriin liittyvissä asioissa ovat hajanaisia ja yhteensovittamattomia, L. katsoo, että tämänhetkisten rahoitusnäkymien tilan vuoksi nimike 3 ei tarjoa mahdollisuutta antaa kulttuurille ja opetukselle - jotka ovat merkittäviä innovaation ja kasvun tekijöitä - riittävää asemaa tietoyhteiskunnassa; näin ollen on tarpeen tarkistaa yhteisön talousarvion rakennetta, jotta tätä keskeistä alaa, jolla unionilla on toissijaisuusperiaatteen nojalla huomattava asema, ei rajoitettaisi liikaa, M. katsoo, että uudet tiedotus- ja viestintäteknologiat tarjoavat uusia käyttömahdollisuuksia opetustarkoituksiin, mukaan lukien lukutaidottomuuden ja alisuoriutumisen ongelmien käsittely, avoimen opetuksen ja etäopetuksen kehittäminen, aikuisopetus sekä koulujen ja kielenopetuksen verkkouttaminen, N. katsoo, että opetusta ei voida tarkastella ilman sisällön ja laadun tarkastelua, O. katsoo, että elinikäisen oppimisen ja aikuisopetuksen merkitys korostuu entisestään tietoyhteiskunnan yhteydessä, P. katsoo, että tiedonsiirron helpottuminen ja nopeutuminen synnyttää monimutkaisia tekijänoikeuksiin liittyviä kysymyksiä, kuten multimediatuotteiden tuottamiseen osallistuvat monet toimijat, Q. katsoo, että television vaikutus perhe-elämään on vaikuttanut vuorovaikutuksen ja kulttuurin käsitteeseen laajassa merkityksessä, ja sillä on usein ollut haitallinen vaikutus viestintätaitoihin, mikä vaikeuttaa opetusta, R. katsoo, että televisiosta on tullut tärkeä viestintäväline yhteiskunnassa, mutta vain harvoja kansalaisia on opetettu tulkitsemaan tämän tiedotusvälineen tarjoamaa tietoa, ja katsoo, että on olemassa vaara, että tietoyhteiskunta kehittyy samaan suuntaan, S. katsoo, että uudet tiedotus- ja viestintäteknologiat tarjoavat valtavia mahdollisuuksia kulttuurin alalla, erityisesti museoiden, taidegallerioiden ja kulttuurihistoriallisesti merkittävien paikkojen suojelun, säilyttämisen, niitä koskevan opetuksen ja vierailun helpottamisen osalta, T. katsoo, että tietoyhteiskunta tarjoaa julkisten kirjastojen asemaa koskevia haasteita ja mahdollisuuksia, ottaen huomioon modernin kirjastoinfrastruktuurin merkityksen, jonka avulla lisätään kirjastovoimavarojen saatavuutta ympäri Eurooppaa yhteenkytkennän avulla, mikä tukee täten Euroopan unionin taloudellista, sosiaalista ja kulttuurista elämää, U. katsoo, että kirjat, sanomalehdet ja muut painetut tiedotusvälineet säilyttävät tärkeän asemansa siitä huolimatta, että ollaan siirtymässä kohti elektronista kustannustoimintaa, V. katsoo, että Euroopan unionin kielellisen rikkauden ja monimuotoisuuden säilyttäminen on erittäin tärkeää, ottaen huomioon kielen ja kulttuuri- identiteetin välisen suhteen, W. katsoo, että Euroopan kulttuurinen ja kielellinen monimuotoisuus sekä Euroopan luovuus ja vahvat kustannusperinteet ovat vahvoja puolia, joita on hyödynnettävä tuotettaessa opetuksellisia ja kulttuurisia multimediatuotteita, X. katsoo, että Euroopan kulttuuriperintöä hyödyntävillä multimediatuotteilla on mahdollisuudet lisätä kulttuuriperinnön herättämää kiinnostusta, erityisesti nuorten keskuudessa, ja helpottaa siitä osalliseksi pääsyä, Y. katsoo, että on tärkeää, että multimediasuunnittelijat ja ohjelmistoasiantuntijat työskentelevät tuotteita kehittäessään yhteistyössä opetus- ja kulttuurialan asiantuntijoiden kanssa; 1. Pyytää komissiota esittämään tiedonannon, jossa esitellään yksityiskohtaisesti yhteisön tähänastiset yhteisön eri ohjelmien osana toteuttamat toimet uusien teknologioiden, opetuksen, koulutuksen ja kulttuurin alalla, mukaan lukien multimediatuotteiden kehitys, sekä konkreettisia toimenpiteitä koskevat suunnitelmat, jotka on tarkoitus panna täytäntöön näillä aloilla tulevaisuudessa; 2. Pyytää komissiota jatkamaan toimiaan sisäisen yhteensovittamisen ja ulkoisen kuulemisen parantamiseksi tietoyhteiskunnan alalla ja pyytää, että tätä varten perustettaisiin pysyvä työryhmä, joka yhteensovittaa kulttuuria koskevat toimet ja tiedottaa niistä; 3. Pyytää jäsenvaltioita sopimaan vuoteen 2000 mennessä saavutettavista tavoitteista, jotka koskevat uusien teknologioiden tarjoamista julkisissa koulutus- ja kulttuurilaitoksissa, kirjastot mukaan lukien; 4. Kehottaa jäsenvaltioita julkaisemaan asialistan tietotekniikan jatkuvasta käytöstä kouluissa, keskiasteen oppilaitoksissa, korkeakouluissa, kirjastoissa ja kuntakeskuksissa; asialistaa on arvioitava ja ajantasaistettava vuosittain; 5. Pyytää komissiota jatkamaan jäsenvaltioiden tämän alan toimien tukemista helpottamalla kokemusten ja menestyksekkäiden menettelyiden vaihtoa, edistämällä innovatiivisia hankkeita, jotka kannustavat toiminnan jatkamiseen sekä tutkimus- ja yhteensovittamistoimilla; 6. Uskoo, että Euroopan unionin olisi oltava tietoinen kehitysmaiden tietoteknologiatilanteesta ja tietoteknologian asemasta niissä; niiden on erityisesti pystyttävä tutkimaan, arvioimaan ja mukauttamaan tietoteknologioita ja tutkittava omat mahdollisuutensa tarpeittensa täyttämiseen; 7. Pyytää kaikkia jäsenvaltioita varmistamaan, että opettajat ja kulttuurialan ammattilaiset saavat asiaankuuluvan ja korkealuokkaisen uusien teknologioiden käyttöä koskevan koulutuksen ja että tällaista koulutusta järjestetään ennen vuotta 2000; 8. Pyytää yhteisön tuen lisäämistä, jotta rohkaistaisiin koulujen ja kulttuurilaitosten verkkoutuneita ystävyystoimintahankkeita, jotta luotaisiin vakiintunut käytäntö; 9. Kehottaa EU:ta ja jäsenvaltioita kannustamaan ja tukemaan julkisen lähetystoiminnan harjoittajien toimintaa ja kehitystä, koska nämä ovat perinteisesti huolehtineet investoinneista ja varmistaneet kokonaisten yhteiskuntien osallistumisen opetustuotteiden ja audiovisuaalisten tuotteiden kautta; uusien teknologioiden myötä kilpailu muuttuu maailmanlaajuiseksi, ja tarvitaan huomattavia investointeja, jotta voidaan taata, että kaikki Euroopan kansalaiset saavat täyden hyödyn tietoyhteiskunnan tarjoamista mahdollisuuksista; 10. Kehottaa komissiota kehittämään kokeiluohjelman maaseutualueita varten sen arvioimiseksi, voidaanko satelliittitekniikkaa mahdollisesti käyttää antamaan kaikille mahdollisuus osallistua tietoyhteiskuntaan; 11. Kehottaa jäsenvaltioita ja viranomaisia varmistamaan, että naisilla on riittävästi mahdollisuuksia käyttää hyväkseen uusia tekniikoita ja että heitä kannustetaan siihen; 12. Kehottaa jäsenvaltioita varmistamaan, että kunkin alueen tarpeista huolehditaan avustamalla teknisesti keskitettyjen palvelupisteiden perustamisessa; Opetus 13. Pyytää komissiota tukemaan kattavan tutkimuksen tekemistä ja loppuun saattamista ennen vuotta 2000 uusien tietoteknologioiden käyttämisestä jäsenvaltioiden kouluissa ja samalla käymään uudelleen läpi käytetyt rahoitusmenetelmät; 14. Kehottaa jäsenvaltioita ja muita toimivaltaisia viranomaisia luomaan verkostoja, jotka antavat kouluille ja oppilaitoksille mahdollisuuden tehdä sopimuksia palvelujen tarjoajien kanssa ja hankkia näiltä liittymiä, vuokralaitteistoja/-ohjelmistoja ja koulutustukea yhtenä pakettina; 15. Kehottaa jäsenvaltioita kannustamaan kouluja muodostamaan ryhmiä ja organisaatioita, jotta mittakaavaetua hyväksikäyttämällä voitaisiin hankkia enemmän koneita ja ohjelmistoja; 16. Kehottaa jäsenvaltioita luomaan verokannustimia sellaisille laitteiden ja multimediapalvelujen tarjoajille, joilla on erikoishinnat oppilaitoksia varten; 17. Kehottaa jäsenvaltioita ja viranomaisia kannustamaan kouluja muodostamaan kumppanuuksia kunnan elimien/yritysten kanssa, jotta jälkimmäiset voisivat käyttää koulun laitteita virka-ajan ulkopuolella; tämä lisäisi koulujen voimavaroja ja lisäisi kansalaisten tietotekniikkaan liittyviä taitoja; 18. Pitää tärkeänä, että uusien teknologioiden käyttöönotto luokkahuoneissa toteutetaan suunnitellusti opetuksellisten tavoitteiden ja päämäärien mukaan sen asemasta, että se olisi teknologiasuuntautunutta, ja että käyttöönotossa kiinnitetään asiaankuuluvaa huomiota opettajan keskeiseen asemaan, sosiaalisiin näkökohtiin, opetussuunnitelmaan ja opetusmenetelmiin; 19. Kehottaa jäsenvaltioita ja toimivaltaisia viranomaisia kannustamaan selkeän tietotekniikkavaatimuksen sisällyttämistä kaikkien vastavalmistuvien opettajien koulutusohjelmiin ja järjestämään jatkuvaa koulutusta kaikille opettajille; 20. Kehottaa jäsenvaltioita ja kyseisiä viranomaisia välttämään sosiaalisen eriarvoisuuden syntymisen tunnistamalla ongelma-alueet sekä kohdistamalla voimavarat vastaavasti heikossa asemassa oleviin kouluihin riippumatta siitä, sijaitsevatko ne kaupunkialueilla vai maaseudulla; 21. Rohkaisee jäsenvaltioita harkitsemaan perusteellisesti kurssin sisällyttämistä (koulutusjärjestelmiinsä), jonka avulla ihmisille annetaan tietoyhteiskunnan tarjoaman tiedon tulkitsemisen ja suodattamisen edellyttämät valmiudet; 22. Kehottaa komissiota toteuttamaan ja saattamaan loppuun vuoteen 2000 mennessä tutkimuksen uusien teknologioiden tehokkuudesta opetustarkoituksissa eri ikäryhmien osalta; 23. Kehottaa jäsenvaltioita ja muita toimivaltaisia viranomaisia mahdollistamaan sen, että vanhempia kannustetaan tutustumaan tietoteknologian mahdollisiin käyttötapoihin ja opetuspotentiaaliin yhdessä lastensa kanssa; 24. Kannustaa jäsenvaltioita tutkimaan on-line-palvelujen käytön tehokkuutta opetustarkoituksissa sekä relevantteja tapoja käyttää internet-verkkoa oppimisvälineenä; 25. Kehottaa jäsenvaltioita luomaan World Wide Web -palveluun eurooppalaisen selaimen erityisesti jotta koulut löytäisivät sopivia WWW-sivuja koulutuksen ja kulttuurin alalta; 26. Kehottaa komissiota yhteisön ohjelmien puitteissa rahoittamaan vuoteen 2000 mennessä koehankkeita, joissa käytetään muun muassa kansallisia verkostoja muodostamaan yhteyksiä muiden jäsenvaltioiden kouluihin ja oppilaitoksiin, jotka ovat kiinnostuneita multimediateknologioiden käytöstä virtuaaliliikkuvuuden, tietojen ja kokemusten vaihdon, moniarvoisten käytäntöjen ja erilaisten mielenkiinnon kohteiden edistäjänä; Opetusohjelmistot ja multimedia 27. Kehottaa jäsenvaltioita kannustamaan yksityisiä yrityksiä toimimaan yhdessä julkisen sektorin kanssa opetusohjelmistojen tuottamiseksi mutta varoittaa, että tämän yhteisrahoituksen ei pitäisi vaarantaa tuotetun oppimateriaalin sisältöä; 28. Kehottaa jäsenvaltioita ja muita toimivaltaisia viranomaisia kannustamaan opetusohjelmistojen käyttöä erityisesti oppimisvaikeuksista kärsivien tai vammaisten henkilöiden tapauksessa; 29. Kehottaa komissiota yhdessä jäsenvaltioiden kanssa käynnistämään ja saattamaan loppuun vuoteen 2000 mennessä tutkimuksia tavoista, joilla viihteeseen perustuvia interaktiivisia multimediaohjelmistoja voidaan mukauttaa opetustarkoituksiin; 30. Kehottaa komissiota kannustamaan sitä, että Euroopan tasolla levitetään ja hyödynnetään parhaita mahdollisia opetuskäytäntöjä, jotka perustuvat multimediaohjelmistojen ja palvelujen käyttöön ja joissa mahdollisuuksien mukaan hyödynnetään olemassa olevia rakenteita kaikilla tasoilla; 31. Panee tyytyväisenä merkille opetustarkoituksiin suunniteltua multimediaa ja ohjelmistoja käsittelevän erityisryhmän perustamisen ja toteaa, että tämän olisi oltava jo neljännen tutkimuksen puiteohjelman ensisijainen rahoitusala; ottaen huomioon opetuksen merkitys kilpailukyvylle ja elämänlaadulle ehdottaa, että siitä tulee viidennen tutkimuksen puiteohjelman osa-alue, johon varataan noin 15 prosenttia ohjeellisesta talousarviosta; 32. Kehottaa jäsenvaltioita ja muita toimivaltaisia viranomaisia varmistamaan, että opettajat osallistuvat kaikilla tasoilla opetusohjelmistojen suunnitteluun ja kehittämiseen tietojen täsmällisyyden varmistamiseksi; 33. Kehottaa komissiota jatkamaan tukeaan interaktiivisten opetuskäyttöön tarkoitettujen multimediaohjelmistojen kehittämiselle mutta rohkaisee sitä keskittymään ponnisteluissaan siihen, että kehitetään eurooppalaisia moduuleja, jotka olisi integroitava perusopetussuunnitelman aiheisiin; lisäksi opiskelijoita olisi kannustettava oppimaan uusien tekniikoiden avulla eikä niinkään oppimaan asioita uusista tekniikoista; 34. Kehottaa komissiota etsimään ja kannustamaan Euroopan tasolla kehitettäviä tukitoimia opetuskäyttöön tarkoitettujen ohjelmistojen alan tuotteiden ja palvelujen edistämiseksi; tähän olisi sisällyttävä tuotteiden arviointi sekä yhteyksien luominen opetus- ja koulutusjärjestelmien tuottajien, käyttäjien ja hoitajien välille tuotteiden ja palvelujen laadun edistämiseksi; Kirjastot 35. Pyytää komissiota esittämään vihreän kirjan kirjastojen asemasta Euroopan tietoyhteiskunnassa ja käynnistämään täten keskustelun muun muassa tekijänoikeuksista, lukemisen ja kirjojen edistämisestä, elektronisen tiedon julkisesta saatavuudesta, yleisistä lainausoikeuksista ja kirjastonhoitajien koulutustarpeista; 36. Uskoo, että kirjastoilla on keskeinen asema elektronisessa muodossa olevan tiedon, mukaan lukien Euroopan unionia ja eri jäsenvaltioita koskeva tieto, julkisen saatavuuden helpottamisessa paikallisella tasolla; 37. Kehottaa jäsenvaltioita ja muita toimivaltaisia viranomaisia edistämään cd- romien saamista yleisten lainastojen käyttöön lainattavaksi; Kulttuuri, kieli ja sisältö 38. Pyytää jäsenvaltioita tallentamaan kansalliset kulttuurikokoelmansa digitaaliseen muotoon, jotta ne myötävaikuttaisivat Euroopan vuosituhantisen arkiston luomiseen, johon koulutuslaitoksilla ja kirjastoilla olisi vapaa pääsy; 39. Panee tyytyväisenä merkille komission monikielistä tietoyhteiskuntaa koskevan ehdotuksen, jonka oikeudelliseksi perustaksi parlamentti on pyytänyt 128 ja 130 artiklaa, mutta pahoittelee samaan aikaan sitä koskevien määrärahojen vähäisyyttä, ottaen huomioon ehdotettujen toimenpiteiden kunnianhimoiset ja tärkeät kulttuuriset tavoitteet, ja vaatii, että kielellisen monimuotoisuuden tiedostaminen sisällytetään kaikkiin yhteisön tietoyhteiskuntaohjelmiin ja - aloitteisiin; 40. Kehottaa komissiota laatimaan ja järjestämään ilmaisia kaikkien jäsenvaltioiden kielten (myös pienempien kielten) multimediakursseja, jotka olisivat tarjolla on-line-palveluna; 41. Kannustaa komissiota siirtämään tietoteknologian alalla huomattavia määrärahoja infrastruktuurien ja teknologian kehittämisestä sisällön kehittämiseen; 42. Panee tyytyväisenä merkille komission käynnistämän tekijänoikeuksiin tietoyhteiskunnassa liittyvän kuulemisprosessin ja pyytää aloittamaan multimedian tuottajille, erityisesti pk-yrityksille, suunnatun tekijäoikeuksia koskevan tietoisuuden lisäämiseen tähtäävän kampanjan; 43. Kehottaa komissiota kiirehtimään tekijänoikeuksia ja lähioikeuksia koskevaa kertomustaan, koska teollisuuden toimijat eivät näitä oikeuksia käsittelevän vihreän kirjan yhteydessä tehdystä työstä huolimatta ole vieläkään vakuuttuneita investointiensa suojelusta tässä Euroopan markkinoiden kehityksen tärkeässä vaiheessa; 44. Tukee Info 2000 -ohjelman tavoitteita, mutta pyytää, että opetus- ja kulttuuritarkoituksiin käytettävien, yhteistyössä käyttäjäryhmien kanssa tuotettujen multimediatuotteiden kielelliseen ja kulttuuriseen sopeuttamiseen myönnettävän tuen sisällyttämistä ohjelmaan; 45. Vahvistaa periaatteen, jonka mukaan kaikkien jäsenvaltioiden virallisia kieliä käytetään kaikissa yhteisön toimielimissä ja kehottaa komissiota ja elimiä, joita asia koskee, toteuttamaan tarpeelliset toimenpiteet, jotta tätä periaatetta ei asetettaisi kyseenalaiseksi EU:n suunnitellussa laajentumisessa. 46. Kehottaa jäsenvaltioita ja komissiota yhteistyössä kehittämään markkinointistrategioita eurooppalaisten opetus- ja kulttuuriohjelmistojen edistämiseksi; 47. Kannustaa komissiota etsimään tapoja, joilla museot, taidegalleriat ja muistomerkit sekä esittävät taiteet, mukaan luettuna musiikki, tanssi ja teatteri, voivat paremmin hyödyntää tietoteknologiaa esimerkiksi mainonnan, arvostelujen ja on-line-esitysten muodossa; 48. Kehottaa puhemiestään välittämään tämän päätöslauselman komissiolle, neuvostolle ja jäsenvaltioden hallituksille.